Ses sterf in Germiston-ongelukFoto: Ekurhuleni-rampbestuur via ANA Ses persone, insluitend twee kinders, is Vrydag oorlede in ŉ ongeluk op die M2, net voor die Geldenhuys-wisselaar in Germiston, Gauteng. Die Ekurhuleni-rampbestuurdiens het gesê sy reddingspan van Germiston Sentraal-brandweer is omstreeks 20:45 na die ongelukstoneel ontbied. “ŉ Minibustaxi met 19 persone het die metaalversperring op die snelweg getref. Een persoon is tydens die impak uit die voertuig geslinger.” Paramedici het ses persone op die toneel dood verklaar, insluitend die taxibestuurder en twee minderjarige kinders. Nog twee persone het kritieke beserings opgedoen en nege het ernstige beserings opgedoen. Die beseerde persone is na verskeie hospitale in die gebied geneem. Die polisie ondersoek die noodlottige ongeluk.